— Праграму складалі з разлікам на еўрапейскіх гледачоў, — распавяла мастацкі кіраўнік ансамбля “Харошкі”, народная артыстка Беларусі Валянціна Гаявая. — Да канцэрта ў дзвюх аддзяленнях далучылі яшчэ вянок польскіх і нямецкіх песень: будзем выконваць іх дадаткова, на біс. Вядома, акцэнт рабілі на ўвасабленні беларускай даўніны. Але давялося ўносіць і некаторыя карэктывы. Так, да прыкладу, у адной з кампазіцый у нас выкарыстоўвалася выява галавы зубра. Але яна аказалася настолькі добра і якасна выраблена — наўпрост як жывая, што ад гэтага нумара мы былі вымушаны адмовіцца. Пабаяліся, што тыя ж “зялёныя”, выступаючы ў абарону жывёл, могуць абвінаваціць нас, што выносім на сцэну чучала, некарэктна ставімся да “братоў нашых меншых”. Затое “Камарынскую”, думаю, яны ўпадабаюць: ёсць там адна адмысловая дэталь — быццам менавіта для іх…